Ανάπτυξη χαμηλής κατανάλωσης συσκευών για το διαδίκτυο των ιατρικών πραγμάτων (IoMT)
Authors: Καραγιάννης Δημήτριος 
Published: October 2023

Αντικείμενο αυτής της διδακτορικής διατριβής είναι η ανάπτυξη συσκευών χαμηλής κατανάλωσης για το Διαδίκτυο των Ιατρικών Πραγμάτων (ΙοΜΤ) οι οποίες υποστηρίζουν την απομακρυσμένη αλληλεπίδραση με επιστήμονες υγείας, και τη συλλογή δεδομένων υγείας των ασθενών. Το λογισμικό αλλά και το υλικό των συσκευών που περιγράφονται έχουν αναπτυχθεί με στόχο τη χαμηλή κατανάλωση ενέργειας, ώστε να επιτυγχάνεται βελτιωμένη εμπειρία χρήσης και αποδοτικότερη συμμόρφωση των ασθενών. Αρχικά, προτείνεται ένα έξυπνος περιέκτης χαπιών, ο οποίος αποθηκεύει και διαχειρίζεται τη φαρμακευτική θεραπεία των ασθενών. Ο περιέκτης χαπιών που παρουσιάζεται στοχεύει στη βελτίωση της φαρμακευτικής συμμόρφωσης, καθώς οι ασθενείς συνήθως παρεκκλίνουν από τη φαρμακοθεραπεία τους, όπως αυτή έχει συνταγογραφηθεί. Ωστόσο, ορισμένες φορές πρέπει να πραγματοποιηθούν αλλαγές απομακρυσμένα ώστε να διαμορφωθεί η θεραπεία ανάλογα με την πορεία του ασθενούς. Επιπλέον, επικίνδυνες αλληλεπιδράσεις φαρμάκων της θεραπείας με άλλα φάρμακα, τρόφιμα ή συμπληρώματα διατροφής που μπορεί να καταναλώσει ο ασθενής μπορούν να οδηγήσουν σε αποτυχία της θεραπείας. Με χρήση φωτογραφιών που παρέχει ο ίδιος ο ασθενής, χρησιμοποιώντας μία κάμερα που βρίσκεται ενσωματωμένη στον τρισδιάστατα εκτυπωμένο περιέκτη χαπιών, μπορούν να εντοπιστούν και αποφευχθούν τέτοιες επικίνδυνες αλληλεπιδράσεις. Η καταγραφή ανεπιθύμητων ενεργειών κατά τη θεραπεία μπορεί να γίνει με την αποστολή βίντεο σε εφαρμογή έξυπνων κινητών τηλεφώνων, στο οποίο ο ασθενής περιγράφει τα συμπτώματα που αντιμετωπίζει. Το βίντεο στη συνέχεια αναλύεται από υπηρεσίες υπολογιστικού νέφους και εξάγονται χρήσιμες λέξεις-κλειδιά. Η βελτίωση της φαρμακευτικής συμμόρφωσης που παρέχει η πλατφόρμα αξιολογήθηκε με κατάλληλη πειραματική διαδικασία που σχεδιάστηκε για το σκοπό αυτό, κατά την οποία οι συμμετέχοντες χρησιμοποίησαν τη λειτουργική ΙοΜΤ συσκευή που αναπτύχθηκε, καθώς και ένα μη λειτουργικό αντίγραφό της. Και στις δύο περιπτώσεις οι συμμετέχοντες ακολούθησαν ένα πυκνό πρόγραμμα θεραπείας το οποίο περιλάμβανε απομακρυσμένες αλλαγές. Τα αποτελέσματα της πειραματικής διαδικασίας έδειξαν πολύ ικανοποιητικό βαθμό αποδοχής της συσκευής από τους χρήστες. Τα σφάλματα (λανθασμένη λήψη ή παράλειψη λήψης χαπιού) κατά τη σύγκριση της χρήσης μεταξύ της λειτουργικής ΙοΜΤ συσκευής και του μη λειτουργικού αντιγράφου της, δεν έδειξαν στατιστικά σημαντική διαφορά, ενώ ο συνολικός χρόνος των καθυστερήσεων στη λήψη ήταν υψηλότερος κατά τη χρήση του αντιγράφου. Επιπλέον, στη διατριβή προτείνεται μία ΙοΜΤ συσκευή ελέγχου πτώσεων, η οποία έχει αναπτυχθεί με παράλληλο σχεδιασμό υλικού και λογισμικού ώστε να επιτυγχάνεται ελάχιστη κατανάλωση ενέργειας. Ο αλγόριθμος λειτουργίας της συσκευής αναλαμβάνει τη διαχείριση εξειδικευμένων λειτουργιών του επιταχυνσιομέτρου που βρίσκεται ενσωματωμένο και επιτρέπει τον έλεγχο πτώσεων με το υπόλοιπο κύκλωμα πλήρως απενεργοποιημένο. Αυτή η ΙοΜΤ πλατφόρμα με τη χρήση υπηρεσιών υπολογιστικού νέφους παρέχει τη δυνατότητα απομακρυσμένης ενημέρωσης σε περίπτωση πτώσης του ασθενούς. Σε αντίθεση με αντίστοιχες υλοποιήσεις χαμηλής κατανάλωσης που στοχεύουν στον εντοπισμό πτώσεων, η προτεινόμενη συσκευή λειτουργεί μόνο με σύνδεση Wi-Fi, χωρίς να απαιτεί τοπικό διακομιστή ή επιπλέον εξοπλισμό. Επιπλέον, η πλατφόρμα υποστηρίζει μηχανισμό ειδοποίησης σε περίπτωση εντοπισμού πτώσης, μηχανισμό ακύρωσης της αποστολής σήματος έκτακτης ανάγκης και έλεγχο των επιπέδων μπαταρίας για συνεχή λειτουργία της συσκευής.